ลีสซิ่งกสิกรปล่อยกู้7.3หมื่นล.
ลีสซิ่งกสิกรไทย ฝ่าเศรษฐกิจ ตั้งเป้าปล่อยกู้ใหม่ 7.3 หมื่นล้าน เน้นสินเชื่อจำนำทะเบียน
4 ก.พ. 2559

ลีสซิ่งกสิกรไทย ฝ่าเศรษฐกิจ ตั้งเป้าปล่อยกู้ใหม่ 7.3 หมื่นล้าน เน้นสินเชื่อจำนำทะเบียน 
นายทวี ธีระสุนทรวงศ์ ประธานกรรมการบริหาร บริษัท ลีสซิ่งกสิกรไทย เปิดเผยว่า ปีนี้ตั้งเป้าปล่อยสินเชื่อเช่าซื้อใหม่และสินเชื่อเช่าใช้หรือลีสซิ่งไว้ 73,744 ล้านบาท และมียอดสินเชื่อคงค้าง 91,950 ล้านบาท มีหนี้ที่ไม่ก่อให้เกิดรายได้หรือเอ็นพีแอลไม่เกิน 1.91% ของสินเชื่อ มีกำไรประมาณ 728 ล้านบาท
ทั้งนี้ กลยุทธ์ที่สำคัญปีนี้นอกจากสินเชื่อรถใหม่แล้ว จะเน้นปล่อยสินเชื่อให้รถที่เป็นกลุ่มสินเชื่อรถช่วยได้หรือจำนำทะเบียน และสินเชื่อรถบิ๊กไบค์ให้มากขึ้น เพื่อทดแทนยอดขายรถใหม่โดยรวมในปีนี้ที่คาดว่าจะลดลง 4-8% หรือมียอดขายประมาณ 7.35-7.65 แสนคัน เทียบกับปี 2558 อยู่ที่ 7.99 แสนคัน
สำหรับปัจจัยบวกสำคัญของอุตสาหกรรมรถยนต์ในปีนี้ มาจากการลงทุนภาครัฐที่เดินหน้ามากขึ้น ช่วยเพิ่มรายได้ให้ผู้บริโภคส่วนหนึ่ง ภาคการท่องเที่ยวที่ยังมีแนวโน้มสดใสและการเปิดตัวรถยนต์รุ่นใหม่ที่จะเกิดขึ้น
“ปีนี้ค่ายรถยนต์น่าจะมีการใช้กลยุทธ์กระตุ้นยอดขายที่ยังอยู่ในภาวะซบเซาต่อเนื่องไปอีกปี รวมถึงโครงการรถยนต์คันแรกเริ่มปลดล็อกในปีนี้เป็นปีแรก ทำให้ผู้ซื้อรถที่มีศักยภาพมีโอกาสเปลี่ยนรถใหม่ได้ และจะเป็นช่วงจังหวะการซื้อที่ดี โดยค่ายรถและลีสซิ่งต่างๆ น่าจะมีการนำเสนอโปรโมชั่นส่งเสริมการตลาดออกมากระตุ้นการซื้อมากยิ่งขึ้น” นายทวี กล่าว
สำหรับตลาดรถมือสองในปีนี้มีโอกาสกลับมาขยายตัวได้อีก ตามความต้องการที่น่าจะเพิ่มขึ้น หลังรถยนต์ใหม่ส่วนใหญ่ปรับราคาขึ้นตามอัตราภาษีสรรพสามิตใหม่ ยกเว้นกลุ่มรถยนต์นั่งขนาดเล็กที่ไม่ปรับราคาขึ้นและมีบางรุ่นปรับลดลง โดยความต้องการรถมือสองที่เพิ่มขึ้นสวนทางกับปริมาณรถมือสองคุณภาพดีที่จะเข้าสู่ตลาดน้อยลง 
นายทวี กล่าวถึงผลการดำเนินงานปี 2558 ปล่อยสินเชื่อได้ 72,704 ล้านบาท เพิ่มขึ้นจากช่วงเดียวกันปีก่อน 19.13% แบ่งเป็นสินเชื่อใหม่เช่าซื้อและลีสซิ่ง 31,046 ล้านบาท ลดลง 7.62% และสินเชื่อผู้แทนจำหน่ายรถยนต์ 41,658 ล้านบาท เพิ่มขึ้น 51.91% โดยมียอดสินเชื่อคงค้างรวม 88,671 ล้านบาท ลดลงจากช่วงเดียวกันงปีก่อน 1.24% สอดคล้องกับสภาพตลาดรถยนต์โดยรวมที่มียอดขายลดลง และมีเอ็นพีแอล 1.5% ส่งผลให้มีกำไร 655 ล้านบาท เติบโต 31.4%
นายสุรัตน์ ลีลาทวีวัฒน์ กรรมการผู้จัดการ บริษัท ลีสซิ่งกสิกรไทย กล่าวว่า ปัจจุบันบริษัทมีสัดส่วนลูกค้ารายย่อย 64% และลูกค้าองค์กร 36% และปีนี้คงอยู่ในสัดส่วนนี้ สำหรับปัญหาเอ็นพีแอลที่เพิ่มขึ้นจาก 1.16% ในปี 2557 เป็น 1.5% ในปี 2558 และคาดว่าปี 2559 จะคุมไว้ไม่ให้เกิน 1.91% เป็นผลจากลูกค้าได้รับผลกระทบจากภาวะเศรษฐกิจที่ชะลอตัว แต่ก็อยู่ในวิสัยที่บริษัทยังสามารถควบคุมได้